ANC-konferensie: Twitter behoorlik aan't gons - Maroela Media
'n Mens kan hierdeur 'n blik kry van net hóé fel die stryd binne die ANC is wat die party se leierskap betref. Nie net is daar hofsake rakende die provinsiale algemene raad se konferensies in die Noordwes, Vrystaat, Oos-Kaap en Mpumalanga aanhangig gemaak nie, maar in die digitale wêreld van sosiale media is die sogenaamde stryd om idees nou heftiger as ooit.
Die foto wat ter illustrasie gebruik is by Mbalula se twiet oor omkoopgeld waarop die polisie voor die ANC se leierskapkonferensie beslag gelê. Foto: Twitter.
Derek Hanekom, die voormalige minister van toerisme, en Fikile Mbalula, minister van polisie, het mekaar Dinsdag op Twitter aangevat oor die beslaglegging op R2,5 miljoen kontant wat glo bestem was om ANC-afgevaardigdes voor die party se nasionale konferensie om te koop.
Mbalula, wat sy steun reeds aan Nkosazana Dlamini-Zuma as die volgende presidensiële kandidaat vir die party toegesê het, het Dinsdagmiddag 'n foto van 'n sak geld getwiet en beweer die polisie het op dié kontant tydens 'n intelligensiegedrewe operasie beslag gelê.
Mense op Twitter het vinnig teruggekap en gesê die minister het dieselfde foto gebruik wat verlede jaar tydens 'n inhegtenisneming in Kaapstad versprei is. Mbalula is daarvan beskuldig dat hy valse inligting gebruik om propaganda te versprei.
Hy het vinnig hierop reageer dat hy die foto net ter illustrasie gebruik het, maar Hanekom, wat weer 'n ondersteuner van adj.pres. Cyril Ramaphosa is, het geëis Mbalula moet "gaan" omdat hy nog nie al die geskenke wat hy ontvang het, verklaar het nie.
Hanekom het Mbalula ook uitgedaag om weg te breek van die Guptas, die mense wat die omstrede broers beskerm en diegene wat deur hulle gekaap is.
Mbalula het weer teruggekap en beweer hy was die eerste mens wat homself teen die invloede van die Guptas uitgespreek het.
Ná die woordewisseling op dié sosialemediaplatform het Mbalula getwiet daar is geen werklike vyandigheid tussen die twee nie: "Goeienaand, kameraad Derek, dit is wat 'n mens die stryd om idees noem en ondanks my politieke bedenkinge oor jou is jy steeds my kameraad – geen vyandigheid [nie]."
'n Skermskoot van Helen Zille se twiet oor die fopnuus wat versprei word. Foto: Twitter.
Fopnuus oor Rupert en Zille se invloed
Helen Zille, premier van die Wes-Kaap, en Johann Rupert, voorsitter van Richemont, het Dinsdag 'n skermskoot van 'n e-posgesprek tussen hulle as fopnuus afgemaak.
Ene @MusiAmos1 het die skermskoot van 'n e-pos wat Rupert kwansuis van die e-posadres [email protected] aan Zille by [email protected] op 11 Desember gestuur het in die aanloop tot die ANC se konferensie op Twitter gedeel.
Zille het gesê dit is duidelik 'n amateuragtige poging van #GuptaBots om fopnuus te versprei. Sy reken die doel is om te insinueer dat Rupert en sy probeer om die uitslag van dié konferensie te beïnvloed, wat onsin is.
Rupert het ook ontken die e-posadres in die skermskoot behoort aan hom en aangevoer die persoon wat die inligting versprei, dink sekerlik Suid-Afrikaners is heeltemal onnosel.
Volg gerus die hutsmerke soos #ANC54, #ANCconference en #WeAreReady om op die hoogte van die konferensie te bly.
Mbabula se verweer laat mens bietjie dink aan daardie mannetjie wie 'n foto van republiekvlak vir 'n berig oor Swart Maandag gebruik het. 'n Foto wat hy nie daar geneem het nie. Seker ook net ter illustrasie. Van sy eie persepsies. Mbabula het juis baie oor lg te se gehad. Sies!